Lars Løkke Rasmussen har på 15 rejser fløjet for i alt cirka 770.000 kr.

Det viser en aktindsigt, som TV 2 har fået.

Rejserne har Lars Løkke Rasmussen foretaget som formand for Global Green Growth Institute. En organisation, der modtager 90 millioner kroner i udviklingsbistand fra Danmark.

Se med i Nyhederne på TV 2 klokken 19.00, hvor Lars Løkke Rasmussen er med LIVE og forholder sig til den nye aktindsigt.

Ekstra Bladet kunne for nylig berette, at den danske Venstre-formand har brugt '23.737 kroner per rejsedag' som formand for klima- og vækstorganisationen Global Green Growth Institute.

Den nye aktindsigt, som TV 2 har fået, kan nu afsløre, at tallene dækker over udgifter på 140.799 dollars til flyrejser, hvilket altså svarer til cirka 770.000 danske kroner.

Derudover har han haft udgifter til blandt andet overnatninger for 26.110 dollars samt øvrige transportudgifter for 16.629 dollars samt flere andre poster. I alt løber hans rejseudgifter op i 190.722 dollars for 49 rejsedage. Det svarer til lidt over 1 million danske kroner.

Lars Løkke har endnu ikke svaret på den nye aktindsigt, men sagde som svar til Ekstra Bladets historie:

- Jeg har påtaget mig formandskabet i den her internationale organisation, som har 20 medlemslande inklusiv Danmark, og i det omfang jeg har rejst, så har jeg rejst for at udføre den opgave, jeg er blevet betroet og i fuld overensstemmelse med de retningslinjer, der er blevet vedtaget i bestyrelsen

Se med i Nyhederne på TV 2 klokken 19.00, hvor Lars Løkke Rasmussen er med LIVE og forholder sig til den nye aktindsigt.